लार्ड कर्जन (जो कि 1899 से 1905 तक वायसराय रहा) ने सीमा नीति के सम्बन्ध में वापसी तथा केन्द्रीकरण की नीति (Policy of withdrawal and Concentration) अपनायी। नियमित अंग्रेजी सेना को कबाइली प्रदेशों में स्थित चौकियों से हटा लिया गया तथा कबाइली प्रदेश की रक्षा अंग्रेज अधिकारियों द्वारा प्रशिक्षित कबाइली सेना को सौंप दी गयी। कर्जन ने कबाइलियों को शांति स्थापित करने के लिये भी प्रोत्साहित किया। उसने भारत सरकार के प्रत्यक्ष नियंत्रण में उत्तर-पश्चिमी सीमा प्रांत नामक एक नये प्रांत का गठन किया। (पहले यह क्षेत्र पंजाब के लेफ्टिनेंट-गवर्नर के नियंत्रण में था)। कुल मिलाकर कर्जन की नीतियों से शांतिपूर्ण उत्तर-पश्चिमी सीमा की स्थापना हुयी। लेकिन उ.-प. सीमा में शांति स्थापना के पश्चात भी कबाइलियों के उपद्रव की छिटपुट घटनायें होती रहीं। जनवरी 1932 में इस प्रांत को गवर्नर के प्रांत की स्थिति दे दी गयी तथा सर रेल्फ ग्रिफिथ को पहला गवर्नर नियुक्त किया गया। 1947 में विभाजन के पश्चात यह प्रांत पाकिस्तान में सम्मिलित हो गया।